
Szabolcs megye kúriaépítészete

A magyar építészettörténet kevésbé feldolgozott témái közé tartozik Szabolcs vármegye nemesi építészete. Kutatásunk célja az itt található kastélyok és kúriák összefoglaló elemzése, főként levéltári forrásokra támaszkodva.
A XVII-XIX. század katonai térképeit felhasználva megvizsgáltuk az épületek telepítését befolyásoló tényezőket, illetve a nemesi birtoknak az adott település további fejlődésére gyakorolt hatásait. Az eredeti állapotokat tükröző alaprajzok alapján lehetőségünk nyílt több épület belső szerkesztési elveit elemezni.
Megemlítendő, hogy az eredeti tervdokumentációk nélkül a funkcionális elemzés csak pontatlan, sokszor szóbeli forrásokra, illetve az építtető család életmódjából levont következtetésekre alapozható. A rendelkezésünkre álló források alapján megpróbáltuk rekonstruálni a berkeszi Vay-kastély eredeti funkcionális elrendezését.
Dolgozatunkban néhány példán keresztül azt is bemutatjuk, a második világháborút követően hogyan alakult a nemesi lakóépületek sorsa.
A kutatás az eddig feltáratlan források vizsgálatával, illetve a vizsgált terület fokozatos bővítésével továbbvihető, a jelenlegi következtetéseink az új eredmények függvényében pontosíthatóak, vagy felülírhatóak.
 



